Neuvoston 5 päivänä marraskuuta 1997 vahvistama YHTEINEN KANTA (EY) N:o 4/98 neuvoston asetuksen (EY) N:o .../98 antamiseksi hajautetusta yhteistyöstä



Virallinen lehti nro C 043 , 09/02/1998 s. 0001



Neuvoston 5 päivänä marraskuuta 1997 vahvistama YHTEINEN KANTA (EY) N:o 4/98 neuvoston asetuksen (EY) N:o . . ./98 antamiseksi hajautetusta yhteistyöstä (98/C 43/01) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 130 w artiklan, ottaa huomioon komission ehdotuksen (1), noudattaa perustamissopimuksen 189 c artiklassa määrättyä menettelyä (2), sekä katsoo, että hajautetun yhteistyön kaltaisia kehitysyhteistyötapoja korostetaan neljännessä AKT-EY-yleissopimuksessa, rahoitusavusta ja teknisestä avusta Aasian ja Latinalaisen Amerikan kehitysmaille sekä taloudellisesta yhteistyöstä näiden maiden kanssa 25 päivänä helmikuuta 1992 annetussa neuvoston asetuksessa (ETY) N:o 443/92 (3) sekä yhteistyöstä valtioista riippumattomien järjestöjen kanssa 27 päivänä toukokuuta 1991 annetussa neuvoston päätöslauselmassa ja lukuisissa Euroopan parlamentin päätöslauselmissa, budjettivallan käyttäjä on päättänyt sisällyttää vuoden 1992 talousarvioon budjettikohdan tämän lähestymistavan edistämiseksi kaikissa kehitysmaissa, tähän asetukseen on sisällytetty vuosiksi 1998-2000 varainhoitoa koskevien säännösten sisällyttämisestä säädöksiin 6 päivänä maaliskuuta 1995 annetun Euroopan parlamentin, neuvoston ja komission julistuksen 2 kohdan mukainen rahoitusohjeen määrä (4) tämän kuitenkaan vaikuttamatta perustamissopimuksessa määriteltyyn budjettivallan käyttäjän toimivaltaan, hajautettu yhteistyö edistää merkittävällä tavalla perustamissopimuksen 130 u artiklassa esitettyjen yhteisön yhteistyöpolitiikan tavoitteiden toteuttamista, ja on syytä vahvistaa tämän yhteistyön hoidon yksityiskohtaiset säännöt, ON ANTANUT TÄMÄN ASETUKSEN: 1 artikla Yhteisö tukee yhteisön ja kehitysmaiden hajautetun yhteistyön toimijoiden alkuunpanemia, kestävään kehitykseen liittyviä kokeilutoimia ja -aloitteita, joiden tarkoituksena on edistää erityisesti: - kehitysmaiden väestöjen tarpeita vastaavaa ja niiden tekemien aloitteiden mukaista osallistuvampaa kehitystä, - kansalaisyhteiskuntien monipuolistumista ja voimistumista sekä perustasolla tapahtuvaa kansanvallan kehittymistä näissä maissa, - yhteisön ja kehitysmaiden hajautetun yhteistyön toimijoiden saamista mukaan näiden tavoitteiden saavuttamiseen tähtäävään toimintaan jäsennettyjen ohjelmien avulla. Näillä toimilla edistetään hajautettua yhteistyötä kaikkien kehitysmaiden hyväksi. 2 artikla Tämän asetuksen nojalla toteutettavien toimien painopistealueita ovat: - henkilöstö- ja teknisten voimavarojen kehittäminen, sosiaalisen ja taloudellisen alan kehittäminen paikallisesti kehitysmaiden maaseudulla tai kaupungeissa, - hajautetun yhteistyön toimijoihin kohdistuva tiedotus ja heidän aktivoimisensa, - hallintoelinjärjestelmän vahvistamisen ja näiden toimijoiden toimintakyvyn tukeminen, - toimiin liittyviä menettelyjä koskeva tuki ja seuranta. 3 artikla Yhteistyökumppaneita, jotka voivat saada tämän asetuksen mukaista rahoitustukea, ovat seuraavat yhteisön hajautetun yhteistyön ja kehitysmaiden toimijat: paikallinen julkishallinto, valtioista riippumattomat järjestöt, ammatilliset ryhmät ja paikalliset aloiteryhmät, osuuskunnat, ammattijärjestöt, nais- tai nuorisojärjestöt, opetus- ja tutkimuslaitokset, kirkot ja kaikki kansalaisyhdistykset, jotka voivat osaltaan vaikuttaa kehitykseen. 4 artikla 1. Yhteisö rahoittaa 1 artiklassa tarkoitetut toimet kolmeksi vuodeksi (vuosiksi 1998-2000). Tämän ohjelman toteuttamiseen varatun rahoitusohjeen määrä vuosiksi 1998-2000 on 18 miljoonaa ecua. Budjettivallan käyttäjä päättää vuosittaisista määrärahoista rahoitusnäkymien rajoissa. 2. Budjettivallan käyttäjä määrittelee kunakin varainhoitovuonna käytettävissä olevat määrärahat ottaen huomioon Euroopan yhteisöjen yleiseen talousarvioon sovellettavan varainhoitoasetuksen 2 artiklassa tarkoitetut moitteettoman varainhoidon periaatteet. 5 artikla 1. Edellä 1 artiklassa tarkoitetussa toiminnassa käytettäviä keinoja ovat muun muassa tutkimukset, tekninen apu, koulutus- tai muu palvelutoiminta, tavaranhankinnat ja urakat sekä tilintarkastukset ja arviointi- ja valvontatehtävät. 2. Yhteisön rahoituksella voidaan kattaa sekä investointikuluja kiinteän omaisuuden hankintaa lukuun ottamatta että toistuvia kuluja (joihin kuuluvat hallinto-, ylläpito- ja toimintakulut) ottaen huomioon, että hankkeen on mahdollisuuksien mukaan oltava elinkelpoinen keskipitkällä aikavälillä. 3. Edellä 3 artiklassa määriteltyjen kumppaneiden edellytetään osallistuvan kaikkien yhteistyötoimien rahoitukseen. Tätä rahoitusosuutta pyydettäessä otetaan huomioon kyseisten kumppaneiden mahdollisuudet ja kunkin toimen laatu. 4. Yhteisrahoitusmahdollisuuksia muiden rahoittajien, erityisesti jäsenvaltioiden kanssa voidaan etsiä. 5. Perustamissopimuksessa tarkoitettujen, tavoitteina olevien yhtenäisyyden ja täydentävyyden toteuttamiseksi ja jotta varmistettaisiin se, että nämä toimet ovat mahdollisimman tehokkaita, komissio voi toteuttaa kaikki tarpeelliset koordinointitoimenpiteet, joita ovat erityisesti: a) järjestelmällisen tietojen vaihto- ja analysointijärjestelmän luominen liittyen yhteisön ja jäsenvaltioiden rahoittamiin toimiin ja toimiin, joiden rahoitusta ne suunnittelevat, b) toimien koordinointi niiden toteuttamispaikalla järjestämällä tukea saavassa maassa komission ja jäsenvaltioiden edustajien säännöllisiä kokouksia tietojen vaihtamiseksi. 6 artikla Tämän asetuksen mukaista rahoitustukea annetaan avustuksina, joita ei peritä takaisin. 7 artikla 1. Komissio huolehtii tässä asetuksessa tarkoitettujen toimien arvioinnista, niihin liittyvästä päätöksenteosta ja niiden hoidosta noudattaen talousarviota koskevia ja muita voimassa olevia, erityisesti Euroopan yhteisöjen yhteiseen talousarvioon sovellettavan varainhoitoasetuksen mukaisia menettelyjä. 2. Niitä toimia koskevat päätökset, joille tämän asetuksen nojalla annetaan rahoitustukea yli yksi miljoona ecua toimintaa kohden, sekä kaikki tällaiselle toiminnalle alun perin hyväksyttyyn määrään yli 20 prosentin lisäyksen aiheuttavat muutokset tehdään 8 artiklassa määrätyn menettelyn mukaisesti. 3. Hankkeiden ja ohjelmien arvioinnissa otetaan huomioon seuraavat tekijät: - toimien tehokkuus ja elinkelpoisuus, - kulttuurisidonnaiset, sosiaaliset, sukupuolten väliseen tasa-arvoon liittyvät sekä ympäristönäkökohdat, - hankkeille asetettujen tavoitteiden toteuttamisen edellyttämä institutionaalinen kehitys, - samankaltaisista toimista saadut kokemukset. 4. Kaikissa tämän asetuksen nojalla tehdyissä rahoitussopimuksissa on määrättävä erityisesti, että komissio ja tilintarkastustuomioistuin voivat suorittaa itse paikalla tarkastuksia noudattaen tavanomaisia komission määrittelemiä yksityiskohtaisia sääntöjä, jotka ovat voimassa olevien määräysten, erityisesti Euroopan yhteisöjen yleiseen talousarvioon sovellettavan varainhoitoasetuksen säännösten mukaisia. 5. Tarjouskilpailuihin ja hankintasopimuksiin voivat tasavertaisesti osallistua kaikki jäsenvaltioiden ja avunsaajamaan luonnolliset ja oikeushenkilöt. Osallistuminen voidaan laajentaa koskemaan muita kehitysmaita ja asianmukaisesti perustelluissa poikkeustapauksissa muita kolmansia maita. 6. Tavaranhankintojen on oltava jäsenvaltioiden tai avunsaajamaan tai muiden kehitysmaiden alkuperää. Asianmukaisesti perustelluissa poikkeustapauksissa tavaranhankinnat voivat olla peräisin muista kolmansista maista. 8 artikla 1. Komissiota avustaa kehitysasioissa toimivaltainen maantieteellinen komitea. 2. Komission edustaja tekee komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen. 3. a) Komissio päättää suunnitelluista toimenpiteistä, joita sovelletaan välittömästi. b) Jos nämä toimenpiteet eivät kuitenkaan ole komitean lausunnon mukaisia, komissio ilmoittaa niistä viipymättä neuvostolle. Tällöin: - komissio voi lykätä päättämiensä toimenpiteiden soveltamista enintään yhdellä kuukaudella ilmoituksen tekopäivästä, - neuvosto voi määräenemmistöllä päättää asiasta toisin ensimmäisessä luetelmakohdassa tarkoitetun ajan kuluessa. 9 artikla Edellä 8 artiklassa mainitussa komiteassa käydään komission edustajan esityksen pohjalta kerran vuodessa keskustelua tulevan vuoden toiminnan yleisistä suuntaviivoista. 10 artikla Komissio esittää Euroopan parlamentille ja neuvostolle jokaisen varainhoitovuoden jälkeen vuosittaisen kertomuksen, joka sisältää yhteenvedon varainhoitovuoden aikana rahoitetuista toimista sekä arvion tämän asetuksen täytäntöönpanosta varainhoitovuoden aikana. Yhteenveto sisältää erityisesti tietoja niistä hajautetun yhteistyön toimijoista, joiden kanssa sopimukset on tehty. Komissio ilmoittaa jäsenvaltioille joka kolmas kuukausi hyväksytyistä toimista ja hankkeista mainiten niiden kustannukset, laadun, avunsaajamaan ja kumppanit. Näiden tietojen mukana seuraa liite, jossa on selvästi esitetty yli yksi miljoonaa ecua olevat hankkeet tai ohjelmat. 11 artikla Komissio arvioi säännöllisesti yhteisön rahoittamia toimia todetakseen, onko niille asetetut tavoitteet saavutettu, ja antaakseen suuntaviivoja tulevien toimien tehostamiseksi. Komissio esittää 8 artiklassa tarkoitetulle komitealle yhteenvedon tehdyistä arvioinneista, jotka tämä voi tarvittaessa tutkia. Jäsenvaltiot saavat halutessaan käyttöönsä nämä arviointiraportit. 12 artikla Komissio esittää ennen vuoden 1999 loppua Euroopan parlamentille ja neuvostolle yhteisön tämän asetuksen mukaisesti rahoittamista toimista kokonaisarvion, johon se voi liittää ehdotuksia tämän asetuksen mahdollisesta tulevasta soveltamisesta. 13 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Sitä sovelletaan 31 päivään joulukuuta 2000. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty . . . Neuvoston puolesta Puheenjohtaja (1) EYVL C 250, 26.9.1995, s. 13. (2) Euroopan parlamentin lausunto annettu 15. joulukuuta 1995 (EYVL C 17, 22.1.1996, s. 460), neuvoston yhteinen kanta vahvistettu 5. marraskuuta 1997 ja Euroopan parlamentin päätös tehty . . . (sitä ei ole vielä julkaistu virallisessa lehdessä. (3) EYVL L 52, 27.2.1992, s. 1. (4) EYVL C 102, 4.4.1996, s. 4. NEUVOSTON PERUSTELUT I. JOHDANTO 1. Komissio toimitti neuvostolle 31 päivänä elokuuta 1995 päivätyssä kirjeessä ehdotuksen (1) asetukseksi hajautetusta yhteistyöstä. 2. Euroopan parlamentti antoi kyseisestä ehdotuksesta lausuntonsa 15 joulukuuta 1995 ensimmäisessä käsittelyssä (2). 3. Neuvosto vahvisti 5 marraskuuta 1997 yhteisen kannan perustamissopimuksen 189 c artiklan mukaisesti. II. EHDOTUKSEN TAVOITE Ehdotuksen tarkoitus on luoda oikeudellinen perusta sellaisten talousarvioon merkittyjen määrärahojen toteuttamiselle, jotka on tarkoitettu hajautetun yhteistyön edistämistä kaikkien kehitysmaiden hyväksi koskevien, kestävään kehitykseen liittyvien kokeilutoimien ja -aloitteiden rahoitukseen. III. EHDOTUKSEN ERITTELY Yhteiseen kantaan sisältyvät pääkohdat komission ehdotuksesta, joka koskee rahoitettavien toimien luonnetta (1 ja 2 artikla), yhteistyökumppaneita, jotka voivat saada tämän asetuksen mukaista rahoitustukea (3 artikla), sekä asetuksessa tarkoitetussa toiminnassa käytettäviä keinoja (5 artikla). Neuvosto on myös sisällyttänyt yhteiseen kantaan suurimman osan Euroopan parlamentin ehdottamista tarkistuksista. Tässä asetuksessa tarkoitettujen, uutta kehitysyhteistyön lähestymistapaa soveltavien kokeilutoimien ja aloitteiden luonteen vuoksi neuvosto katsoo kuitenkin, että tämä kokeilu olisi rajattava kolmen vuoden ajanjaksoon. Komissiota pyydetään esittämään ennen vuoden 1999 loppua Euroopan parlamentille ja neuvostolle yhteisön tämän asetuksen mukaisesti rahoittamista toimista kokonaisarvio, johon se voi liittää ehdotuksia tämän asetuksen mahdollisesta tulevasta soveltamisesta. Tehokkuuden varmistamiseksi neuvosto on määritellyt 7 artiklan 3 kohdassa tiettyjä arviointiperusteita, jotka koskevat yhteisön rahoitettaviksi ehdotettujen hankkeiden ja ohjelmien arviointia. Päätösmenettelyjen osalta neuvosto on ottanut huomioon tehokkaan hallinnon tekniset edellytykset pitäen mielessä toimien luonteen ja niiden keskimääräisen laajuuden. Näin ollen sovittiin, että niiden päätösten osalta, jotka koskevat: - toimia, joille annetaan rahoitustukea yli miljoonaa ecua kohti, tehdään "komitologiamenettelyä" II b noudattaen, - vuosittain sovittavia yleisiä suuntaviivoja, käydään keskustelu 8 artiklassa mainitun komitean puitteissa. (1) EYVL C 250, 26.9.1995, s. 13. (2) EYVL C 17, 22.1.1996, s. 460.